將赴官夔府書懷
作者：陸游
朝代：宋

paragraphs: 病夫喜山澤，抗志自年少。
有時緣龜饑，妄出丏鶴料。
亦嘗厠朝紳，退懦每自笑。
正如怯酒人，雖愛不敢釂。
一從南昌免，五歲嗟不調。
朝廷每哀矜，幙府誤辟召。
終然斂孤迹，萬里遊絕徼。
民風雜莫徭，封域近無詔。
凄涼黄魔宫，峭絕白帝廟。
又嘗聞此邦，野陋可嘲誚。
通衢舞竹枝，譙門對山燒。
浮生一夢耳，何者可慶吊。
但愁癭纍纍，把鏡羞自照。